Eiði

Eiði er en færøsk bygd med 645 indbyggere på det nordvestlige Eysturoy. Med de andre bygder Ljósá og Svínáir, havde Eiði Kommuna 1. januar 2018 720 indbyggere. Eiði har en moderne fiskerihavn med flere hjemmehørende fiskerbåde og tre fiskevirksomheder. Herudover er der en konvolutfabrik, en vognmandsforretning, foruden mindre enkeltmandsvirksomheder indenfor håndværk og tjenesteydelser.

I 1986 blev indsøen Eiðisvatn inddæmmet som reservoir for et vandkraftværk.

Skolen fra 1965 har 7 klasser, ca. 70 elever, 9 lærere og er udvidet 1995 og 2000.

Eiði Kirkja 
Kirken er fra 1881 og er en pudset og hvidkalket rektangulær bygning med skifertag. I øst er opført et kor og i vestenden er der opført en kraftigt, men lavt tårn med pyramidetag. Indgangsdøren er på tårnets vestside og der er fem vinduer på hver side. Under tårnuret er et dobbeltvindue delt af en søjle, der går igen i korenden. Kirken har ringbuet halvtøndehvælv, der hviler på smalle "hylder" i begge langsider. Væggene er malet med symboler og over korbuen ses et rundt malet billede af et lam. På alteret er et forgyldt krucifiks under en himmelbue med spir og i midten himmelborgen. En ældre altertavle opbevares i sakristiet. Dele af altersølvet er overført fra en tidligere kirke. Døbefonten er en sekskantet med et sydtysk messingfad fra 1575 og en fremstilling af Bebudelsen. Over indgangen til kirkerummet er et pulpitur med kirkens orgel. Kirken har to kirkeskibe – en model af en tremastet skonnert og en model af Norske Løve. Kirken har to klokker. Den ene er givet til kirken af Frimurerne i København. Det er en stålklokke fremstillet af Bochumer Verein. Gussstahl-fabrik 1881. Den anden er støbt i Norge hos Olsen-Nauen Klokkestøperi i Tønsberg.

Historie 
Ved udgravninger af indsøen Eiðisvatn omkring 1986 blev der fundet spor af en gård fra 1200-tallet. Eiði blev grundlagt i slutningen af det 17. århundrede. Kirken er fra 1881.

Seværdigheder og turisme 
I 2011 lukkede Hotel Eiði. På den nedlagte fodboldbane beliggende helt ude ved Atlanterhavet, åbnede 1.april 2015 campingpladsen Eiði Camping. Der er 10 standpladser til autocampere og plads til cirka 60 campingvogne. Der er fælles faciliteter som opholdsstue, møderum og køkken. Pladsen er åben hele året.

Midt i bygden er indrettet et lokalmuseum i et renoveret ældre traditionelt færøsk bondehus med røgstue Roykstova. Se hovedartiklen Færøske huse

Mod nord ligger det 343 meter høje Eiðiskollur med de berømte klipper Risin og Kellingin liggende udenfor. Mod øst hæver Færøernes højeste fjeld, det 880 meter høje Slættaratindur, sig.

Galleri

Kendte personer 
 Niels Andreas Kruse (1871-1953) er en af pionererne i færøsk landskabsmaleri. Hans skildringer af naturscenerier, især kystlandskaber omkring hjembygden Eiði, var med til at vække den nye interesse for naturen og billedkunsten.
 Sigrun Gunnarsdóttir (1950-) er barnebarn af Niels Kruse. Hun er uddannet som kunstmaler fra 1973 til 1980 på Det Kongelige Danske Kunstakademi.

Litteratur 
 Óli Egilstrøð: Úr Eiðis søgu. Eiði: Grunnurin Lækjan 2004,  (415 S.) ("fra Eiðis historie, på færøsk) bogens hjemmeside

Referencer

Eksterne henvisninger og kilder 

 Officiel side på færøsk 
 Eiði Kirkja 
 Niels Kruse

Byer på Færøerne
Eysturoy